CELEX: 32021R1043
Language: hu
Date: 2021-06-24 00:00:00
Title: A Bizottság (EU) 2021/1043 végrehajtási rendelete (2021. június 24.) az 575/2013/EU európai parlamenti és tanácsi rendeletben rögzített, a központi szerződő felekkel szembeni kitettséghez kapcsolódó szavatolótőke-követelményekre vonatkozó átmeneti rendelkezések meghosszabbításáról (EGT-vonatkozású szöveg)

2021.6.25.   
               
               
                  HU
               
               
                  Az Európai Unió Hivatalos Lapja
               
               
                  L 225/52
               
            
         A BIZOTTSÁG (EU) 2021/1043 VÉGREHAJTÁSI RENDELETE
         (2021. június 24.)
         az 575/2013/EU európai parlamenti és tanácsi rendeletben rögzített, a központi szerződő felekkel szembeni kitettséghez kapcsolódó szavatolótőke-követelményekre vonatkozó átmeneti rendelkezések meghosszabbításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 497. cikke (3) bekezdésére,
         mivel:
         
                     (1)
                  
                  
                     Annak érdekében, hogy el lehessen kerülni a nemzetközi pénzügyi piacok fennakadásait, és meg lehessen akadályozni, hogy az Unióban letelepedett intézmények magasabb szavatolótőke-követelményeknek legyenek kénytelenek megfelelni egy meglévő harmadik országbeli központi szerződő fél elismerési folyamata során, az 575/2013/EU rendelet 497. cikkének (1) bekezdése átmeneti időszakot határoz meg, amely alatt az intézmények az említett harmadik országbeli központi szerződő felekkel szembeni kitettséget elfogadott központi szerződő féllel szembeni kitettségként kezelhetik.
                  
               
                     (2)
                  
                  
                     Azon harmadik országbeli központi szerződő felek – különösen az Európai Értékpapírpiaci Hatóság (ESMA) általi elismerésre váró valamennyi harmadik országbeli központi szerződő fél – esetében, amelyek az elismerés iránti kérelmüket 2019. június 27. előtt nyújtották be a 648/2012/EU európai parlamenti és tanácsi rendelet (2) 25. cikkének (6) bekezdése alapján, az átmeneti időszak 2021. június 28-án jár le.
                  
               
                     (3)
                  
                  
                     A Bizottság még nem fogadott el a 648/2012/EU rendelet 25. cikkének (6) bekezdése szerinti határozatokat az említett harmadik országbeli központi szerződő felek székhelye szerinti egyes joghatóságok tekintetében. Az ilyen határozatok előfeltételei annak, hogy az ESMA elismerje a harmadik országbeli központi szerződő feleket. Mivel e határozatokat 2021. június 28-ig nem fogják elfogadni, az ESMA az említett időpontig nem fogja tudni lezárni az elismerésre váró harmadik országbeli központi szerződő felek elismerési eljárásait.
                  
               
                     (4)
                  
                  
                     Amennyiben nem kerül sor az átmeneti időszak meghosszabbítására, úgy az ezen harmadik országbeli központi szerződő felekkel szemben kitettséggel rendelkező, az Unióban letelepedett intézményeknek vagy az Unión kívül letelepedett leányvállalataiknak e kitettségek tekintetében jelentősen növelniük kell szavatolótőkéjüket. Ez potenciálisan ahhoz vezethet, hogy az említett intézmények megszüntetik közvetlen részvételüket az érintett központi szerződő felekben, vagy hogy az említett intézmények ügyfelei – legalábbis átmenetileg – nem férnek hozzá az elszámolási szolgáltatásokhoz, ami komoly fennakadást okoz azokon a piacokon, ahol e központi szerződő felek működnek. Ezért az 575/2013/EU rendelet 497. cikke (1) bekezdése b) pontjának iii. alpontjában foglalt átmeneti rendelkezést 12 hónappal, 2022. június 28-ig meg kell hosszabbítani.
                  
               
                     (5)
                  
                  
                     Az átmeneti rendelkezés meghosszabbítása időt hagyna a Bizottság számára ahhoz, hogy a 648/2012/EU rendelet 25. cikke (6) bekezdésének megfelelően véglegesítse az egyenértékűségi értékeléseit és egyenértékűségi határozatokat fogadjon el, amennyiben az azokra vonatkozó feltételek fennállnak. A meghosszabbítás az ESMA számára is időt hagyna az érintett harmadik országbeli központi szerződő felek elismeréséhez. Amennyiben a Bizottság nem fogad el pozitív egyenértékűségi határozatot, a meghosszabbítás időt hagyna az intézmények számára az 575/2013/EU rendelet 497. cikkének (1) bekezdésében előírt átmeneti időszak lejártára való felkészüléshez.
                  
               
                     (6)
                  
                  
                     Ezt a rendeletet a jelenlegi átmeneti időszak lejártát követő első naptól kell alkalmazni.
                  
               
                     (7)
                  
                  
                     Az e rendeletben előírt intézkedések összhangban vannak az európai bankbizottság véleményével,
                  
               ELFOGADTA EZT A RENDELETET:
         
            1. cikk
            Az 575/2013/EU rendelet 497. cikke (1) bekezdése b) pontjának iii. alpontjában említett átmeneti időszak 2022. június 28-ig meghosszabbodik.
         
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2021. június 29-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 24-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2013.6.27., 1. o.
         
         
            (2)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).